Petisionering Covid-19 - Orania Beweging
Orania is dadelik gereed vir vlak 1!
Persone wat Orania se selfbestuur bo Ramaphosa se staatsbestuur verkies kan hierdie inisiatief tot Maandag 17h00 onderteken.
Ek ondersteun Orania!
Mediaverklaring: Covid-19-vrye Orania dring aan op vlak 1 vir die Noord-Kaap
Die Groter-Orania Inwonersforum (GOIF) beoog om in die komende week 'n dringende skrywe aan President Cyril Ramaphosa te rig waar in geëis word dat die inperkingsmaatreëls vir die Noord-Kaap drasties verslap word en die Noord-Kaap onverwyld direk oorgaan na 'n VLAK 1 inperking. Dié aksie, wat reeds die ondersteuning van verskeie instellings in die gemeenskap geniet, sal Maandag in die vorm van 'n formele skrywe aan Ramaphosa gerig word.
Leierskap in die dorp het aangedui dat Orania reeds gereed is om dadelik en verantwoordelik na vlak 1 te beweeg.
Die Noord-Kaap is die grootste provinsie in Suid-Afrika met 'n yl bevolking waar mense verspreid woon. Daar is tans net 13 bevestigde, aktiewe gevalle van die virus in die hele provinsie. Daar was tot op hede geen sterftes weens die virus in die Noord-Kaap nie, en 19 persone het reeds herstel. (14 Mei 2020).
Steun word tans onder Orania se duisende ondersteuners vir die voorgenome skrywe gewerf. Persone wat Orania se selfbestuur bo Ramaphosa se staatsbestuur verkies, kan voor Maandagmiddag 17:00 hulle steun hieraan toesê.
Orania het reeds vroeg in die pandemie al die nodige noodmaatreëls getref om sy inwoners teen COVID-19 te beskerm. Die nodige mediese en ander verwante geriewe is opgerig, maskers en reinigingsmiddels word plaaslik vervaardig en mediese personeel is op 'n gereedheidsgrondslag geplaas. Inwoners handhaaf vrywillig voorkomende maatreëls.
Dit maak geen sin om die ekonomie verder te strem terwyl die risiko met betrekking tot COVID-19 op ander wyses meer verantwoordelik bestuur kan word nie.
Die Groter-Orania Inwonersforum is reeds in gesprek met hulle regspan en verdere stappe sal volg indien Ramaphosa nie bevredigend op die skrywe reageer nie.